དྲིས་ལན།ཁམས་བདེ་མོ་ཡོད།ངའི་རེ་བ་ཡིན་ན་ནམ་ཡིན་ཡང་ང་ཚོ་ཚང་མའི་ཁམས་འདི་ལྟར་བཟང་བར་སྨོན།ལྷག་པར་ད་ཐེངས་ཁྱེད་ཀྱིས་ང་ལ་འདི་ལྟ་བུའི་བསམ་འཆར་བགྲོ་གླེང་གིས་གོ་སྐབས་ཤིག་སྤྲད་པར་ངོ་མ་བཀའ་དྲིན་ཆེ།འོན་ཀྱང་དོན་དངོས་སྟེང་བཤད་ན་ང་རང་ནི་སྒྲུང་གཏམ་འབྲི་བར་ཕྱོགས་ཞེན་བྱེད་མཁན་ཞིག་དང་རང་ཉིད་ཀྱི་རྩོམ་འབྲིའི་ནུས་པར་ཚོད་ལྟ་བྱེད་མཁན་ཙམ་ཡིན་པ་ལས།སྒྲུང་གཏམ་ཇི་ལྟར་འབྲི་དགོས་པའི་གཞུང་ལུགས་ཀྱི་ཤེས་བྱ་ཕྲན་བུ་ཙམ་ཡང་མེད་པ་ཞིག་ཡིན་པས།སྒྲུང་གཏམ་ལེགས་ཉེས་ཀྱི་ཆ་དག་བསེད་བཀྲོལ་བྱ་བའི་ཤེས་བྱ་དང་ནུས་པའང་དེ་མཚུངས་སུ་མེད།ཡིན་ནའང་ངས་འདི་ནས་ཁ་ཚོན་བཅད་ནས་བཤད་ཐུབ་པ་ཞིག་ནི་བར་སྐབས་འདིར་བོད་ཀྱི་སྒྲུང་གཏམ་གསར་རྩོམ་གྱི་ཐད་ལ་ཡིད་དགའ་བའི་རྣམ་པ་གསར་པ་ཞིག་ཤར་ཡོད་པ་དེ་རེད།དེའི་རྒྱུ་མཚན་ཅི་རེད་ཟེར་ན།ཉེ་བའི་ལོ་འགའི་རིང་ལ་སྒྲུང་གཏམ་འབྲི་བའི་འདུན་པ་བརྟན་ཞིང་ཆུ་ཚད་འཛོམས་པའི་ལོ་གཞོན་སྒྲུང་གཏམ་པ་སྐོར་ཞིག་ཆར་རྗེས་ཀྱི་ཤ་མོ་ལྟར་རྒྱས་བཞིན་པ་འདི་དག་ལས་ཀྱང་ཤེས་ཐུབ།དཔེར་ན།སྒྲུང་གཏམ་པ་གྲགས་ཅན་ལྷ་བྱམས་རྒྱལ་དང་སྒོ་མེ་ཚེ་རིང་བཀྲ་ཤིས།ཅོ་ནེ་ཡུམ་ཚེ་རིང་།འཇམ་ཁོ།མང་རའི་རྒྱལ་མཚན།ཨེ་ཉི་མ་ཚེ་རིང་།ཨ་སྐྱབས་དར་རྒྱས།ཚེ་དབང་རྣམ་རྒྱལ།ཚེ་ལོ་ཐར།ཚེ་དབང་རིག་འཛིན།རྣམ་གླིང་རིན་ཆེན།ད་དུང་དེ་རིང་གློ་བུར་དུ་ངའི་ཡིད་དུ་མཚན་མིང་དྲན་དཀའ་བར་འདུགཧ་ཅང་མང་པོ་ཞིག་འདུག་པ་འདི་དག་དེའི་མཚོན་བྱེད་ཀྱི་མི་སྣ་རེད་ལ།ཁོ་ཚོའི་སྒྲུང་གཏམ་འབྲི་བའི་ཆོད་སེམས་བརྟན་ཅིང་ཆུ་ཚད་ངེས་ཅན་ལྡན་པས།མ་འོངས་པའི་བོད་ཀྱི་སྒྲུང་གཏམ་གསར་རྩོམ་ཐད་སྔ་ན་མེད་པའི་གྲུབ་འབྲས་ལེན་ཐུབ་པར་ཡིད་ཆེས་བརྟན་པོ་ཡོད།སྐབས་འདིར་ང་ལ་རེ་བ་ཕྲན་ཙམ་ཡོད་པ་ནི།ཁོ་ཚོ་ཚང་མ་ད་སོ་མ་སློབ་གྲྭ་ནས་ཕྱི་རུ་ཐོན་མ་ཐག་པའི་དུས་སྐབས་ཡིན་པས།སྤྱི་ཚོགས་འཚོ་བའི་ཞིབ་ཕྲའི་རང་བཞིན་དང་རྙོག་འཛིང་རང་བཞིན་འབྲི་བའི་ཐད་ཅུང་དཀའ་ངལ་ཡོད་རྒྱུ་རེད་སྙམ།དེ་བས་ཁོ་ཚོས་དུས་དང་རྣམ་པ་ཀུན་ཏུ་ཕྱི་རྒྱལ་དང་རྒྱ་ནག་གི་རྩོམ་མཁན་གྲགས་ཅན་ཚོས་ཇི་ལྟར་འཚོ་བར་ཟབ་ཞུགས་དང་རྒྱུས་ལོན་གཏིང་ཟབ་བྱས་པའི་རྣམ་ཐར་ལ་སློབ་སྦྱོང་བྱས་ཏེ།བོད་ཀྱི་སྒྲུང་གཏམ་གྱི་ཕྱོགས་སོ་སོའི་སྤུས་ཀ་སྐས་རིམ་གསར་པ་ཞིག་ཏུ་བསླེབ་པར་བྱ་རྒྱུ་ནི་ངའི་རེ་བ་ཡིན།